<classify> WAKULIMA wa mahindi mkoani Ruvuma wamepata tumaini la soko la uhakika, baada ya Hersi Said kuwekeza kwa kujenga kiwanda kikubwa cha kisasa cha Caamil Group Limited kinachozalisha tani 30 za unga kwa siku.Katika uzinduzi wa kiwanda hicho kilichopo Ruhuwiko katika Manispaa ya Songea, Mkuu wa Mkoa wa Ruvuma, Christine Mndeme alisema kiwanda hicho ni ukombozi kwa wakulima wilayani Songea na chachu ya maendeleo ya kiuchumi, kwani kinaongeza mnyororo wa thamani katika zao hilo.Alisema serikali ipo tayari kushirikiana na kiwanda hicho na inaunga mkono juhudi za kuwakwamua wakulima dhidi ya umaskini unaotokana na ukosefu wa soko la mazao yao.Alikemea na kupiga marufuku vitendo vyote vinavyoashiria urasimu au mwelekeo wowote wa baadhi ya watendaji kuwanyanyasa wanaotaka kuwekeza mkoani humo.Licha ya kuwaagiza wakurugenzi wa halmashauri mkoani humo kuhakikisha maeneo waliyotenga kwa uwekezaji, yana miundombinu muhimu ikiwamo ya maji, umeme na barabara zinazopitika kwa uhakika, pia alihimiza wazabuni mbalimbali likiwamo Jeshi la Magereza, Polisi, hospitali na wamiliki wa hoteli kununua na kutumia bidhaa za kiwanda hicho ambazo ni unga wa sembe na dona.Aliwataka pia wakulima kuhakikisha wanalima mahindi yenye ubora ili unga wao uwe ubora na wenye tija na kulisisitiza Shirika za Umeme Tanzania Tanesco, kuhakikisha nishati ya umeme haikatiki kiwandani hapo. Mkuu wa Mkoa huyo aliwahimiza wanaoajiriwa kiwandani hapo kufanya kazi kwa bidii, nidhamu, uadilifu na kuepuka udokozi ili kuwavutia wawekezaji zaidi.Mkurugenzi Mkuu wa kampuni ya Caamil Group Limited anayemiliki kiwanda hicho, Hersi Said alisema kiwanda hicho kimeajiri vijana 50 wakazi wa Ruvuma.Mkazi wa Songea ambaye ni fundi ujenzi, Ally Awadh ameushukuru uongozi wa kiwanda hicho kwa kutoa ajira kwa vijana wa Mkoa wa Ruvuma, kwani wamenufaika kwa kujipatia kipato baada ya kupewa kazi ya ujenzi.Alisema Huyu ni mwekezaji mzalendo ambaye anapaswa kuungwa mkono maana ameonesha nia ya kweli ya kuwakomboa wananchi wanyonge kwa kutoa ajira, lakini pia kwa kununua mahindi ya wakulima bila kuweka masharti magumu yanayowakandamiza na kuwapunja wakulima.Angel Mbunda amemshukuru mwekezaji kwa kuweza kuamua kuwekeza mkoani Ruvuma kwani wameona matunda ambayo wananchi wa kipato cha chini wameanza kuyapata.Kutokana na uwekezaji huo, alisema kutasaidia kupanda kwa bei ya mazao yao tofauti na hali ilivyokuwa awali ambapo kwa miaka mitatu, kilo moja ya mahindi ilikuwa inauzwa Sh 1,000, lakini msimu huu yameporomoka hadi kufikia 200 kwa kilo.  <topic>: kitaifa 